Norske Kenneth (41) lette etter familien i 25 år - fant dem på tyrkisk tv
Etter en 25 år lang jakt på sine røtter var det gjennom det populære tyrkiske TV-programmet «Tatli sert», som kan minne om norske «Tore på sporet», at Kenneth Bråtveit (41) endelig fant sin biologiske familie. I flere tiår har nordmannen vært enebarn. Nå har han tre søsken og en stor familie i Tyrkia . – Det er helt utrolig. Jeg trodde aldri at jeg skulle få møte mine søsken og finne ut hvem moren min er, sier han. – Så langt har jeg fått vite at min mor reiste til Berlin for å jobbe med fiskeforedling på 1970-tallet. På denne tiden var hun gift med en tyrkisk mann, men de var kun gift på papiret, forklarer han VG. I den tyske hovedstaden møtte den unge kvinnen en tyrkisk sjømann. De to skal ha blitt forelsket og hun ble gravid. Men fordi hun fortsatt var gift bestemte hun seg for å adoptere bort barnet. – Det å få barn utenfor ekteskapet var ofte ikke akseptert i tyrkisk kultur på den tiden, forklarer Kenneth.VG var i Istanbul for å følge Kenneth gjennom den store dagen. I en tårevåt gjenforening på direkte TV fikk han tirsdag møte sine to søstre og flere andre familiemedlemmer for første gang. Samtidig fikk han snakke med sin 82 år gamle mor på telefonen fra Berlin. Hun var for svak til å reise til Tyrkia, men har invitert sin sønn på besøk.I forkant av sendingen fortalte Kenneth til VG at han meldte seg på programmet som et siste forsøk på å finne familien sin, som han har lett etter siden ungdomsskolen. – Jeg var usikker på om det ville gi resultater, men dette er over all forventning, sier Kenneth. Han ble adoptert av norske foreldre fra et barnehjem i Tyskland da han var åtte måneder gammel og vokste opp i Stavanger. Det var venn og kollega Adile Özbal, som er tyrkisk og snakker språket, som oppfordret Kenneth til å melde seg på det kjente TV-programmet. Hun hadde sett hvordan programleder Muge Anli og hennes team av etterforskere gjentatte ganger forente familier på direkte TV. – Vi har spøkt om dette siden Adile kom med ideen for ett år siden. Nå er det realitet, sier Kenneth.Kun timer før TV-programmet ble sendt live var det to spente nordmenn som møtte VG i frokostsalen på hotellet «Air Boss» i Istanbul. Hotellet ligger en kort kjøretur fra studioet til ATV, en av Tyrkias største TV-kanaler. Det var i dette studioet at Kenneth fikk møte sine biologiske søstre for første gang. To eldre søstre han ikke visste eksisterte kun dager tidligere. Tirsdag morgen var frokostbordet, som vanligvis er dekket med bugnende buffettallerkener, fylt med blomster. Mens han pakker inn blomstene til søstrene forteller Kenneth hvordan det tyrkiske detektivprogrammet presenterte hans historie på TV dagen før.Programleder Muge Anli fortalte at Kenneth hadde reist til Tyrkia fra Norge for å lete etter sin familie og spurte om hjelp fra publikum. Med sitt svarte hår, skjegg og kastanjebrune øyne er det lett å se at Kenneth har tyrkisk bakgrunn. For anledningen er han kledd i lyseblå skjorte, mørk vest og slips. Han ser norsk ut, men forklarer at han hele livet har kjent en dragning mot Tyrkia. Minutter senere ringte Kenneths niese, som tilfeldigvis så på programmet. Hun fortalte at hun gjenkjente sine besteforeldres navn fra etterlysningen og at historien om gutten som ble adoptert bort som baby var kjent i familien. Søstrene til Kenneth hadde blant annet tidligere funnet en fødselsattest og et bilde av moren som gravid.Gjennom tanten sporet programmet opp Kenneths to søstre, biologiske mor og flere nieser og fettere. 25 minutter etter at opplysningene om Kenneth ble rullet ut på tyrkisk TV hadde nordmannen en ny familie.Vel fremme hos ATV skjer alt veldig fort. Kenneth får en mikrofon på seg og blir ført inn studio. Foran åtte millioner seere og et applauderende publikum blir han gjenforent med sine søstre. – Åh min kjære, du har alltid vært i mitt hjerte, sier Nurten Secim – den yngste av de to søstrene. Tårene triller mens hun klemmer broren. Eldstesøster Aysun Gür stryker hendene varsomt langs kinnet hans. Også hun gråter. – Min vakre bror, du har øynene til vår mor, sier hun. – Det var et utrolig sterkt øyeblikk. Jeg kan ikke tro at jeg i dag tidlig våknet uten å kjenne familien min, mens nå er de alle her rundt meg, sier Kenneth til VG etter innspillingen.Også programleder Muge Anli, som anses å være en stor kjendis i Tyrkia, sier til VG at hun opplevde gjenforeningen som rørende. Hun har vært programleder for «Tatli sert» i åtte år og har hjulpet utallige mennesker. Allikevel forteller hun at saken til Kenneth var spesiell. – Dette er en sak som strekker seg fra Tyrkia til Tyskland og videre til Norge. Det er sjelden vi løser en så internasjonal sak, sier hun. Hun forklarer at programmet har blitt så populært i Tyrkia at «alle» vil ringe inn med tips. – Det er slik vi løser disse detektivoppdragene. På folkemunne, forklarer Anli.
Som 16-åring startet norske Kenneth (41) jakten på sin biologiske familie. Tirsdag møtte han sine søsken for første gang – foran åtte millioner seere på tyrkisk TV.